白髭
作者：袁燮
朝代：宋

paragraphs: 人生惡白髭，鑷去恨不速。
欲留少年容，藻飾欺盲俗。
欺人實自欺，舉世迷不復。
黄葉隕秋風，明年會重綠。
髭白不再黑，白白長相續。
光陰駒過隙，轉盼黄粱熟。
青春挽不住，暮景暗相促。
古人少壯時，耳目萬夫矚。
今我忽已老，事業未絲粟。
蒲柳不禁秋，撫己堪慟哭。
成功固有分，進德豈不足。
忽將六尺軀，終身甘退縮。
白髭謹勿摘，留以警錄錄。
勇奮千里驥，懈怠轅下跼。
人生百種病，厥根在多欲。
芟夷藴崇之，庶使茂嘉穀。
每懷風木感，悲痛纏心曲。
立身揚令名，此罪儻可贖。
旦旦鑑白髭，進進毋自辱。